Ouers baklei vir instel van Engels by plaaslike skoleFoto: Isaac Cloete Dis nie aldag dat op die platteland vir die instel van Engels betoog word nie. Dit is ook nie alle werkende ouers wat elke dag hulle middagetensuur gaan prysgee om vir hulle kinders se onderrig (in Engels) te baklei nie. Hierdie rare verskynsel speel hom tans af in die Springbok-omgewing in die Noord-Kaap, waar ouers vreedsaam betoog vir die vestiging van ten minste een Engelse skool hier. Ongeveer 20 ouers is tans besig met ŉ plakkaatbetoging om die publiek bewus te maak van hul griewe. Brenda Matebe, oorspronklik van die Oos-Kaap, is een van die ouers wat hierdie inisiatief begin het. “Ons het in 2016 na Namakwaland getrek. Ons het van die begin af gesukkel om die kinders in Afrikaans te laat leer. Hulle vaar baie swak en dit is geen aanduiding van hulle intellektuele vermoëns nie.” Volgens haar moes sy haar twee kinders, sewe en 11 jaar oud, in ŉ private skool plaas. Hiervoor moes sy ŉ lening aangaan. Dis egter hopeloos te duur, want sy betaal die lening nog steeds af. Hulle is toe na die Oos-Kaap teruggestuur om Afrikaans by ŉ Afrikaanse skool daar te leer. Dit het nie veel gehelp nie. Foto: Isaac Cloete Sy het hulle terug laat kom om by die Primêre Skool Springbok (PSS) verder te leer. Hulle was egter nie hier toegelaat nie, omdat hulle nie Afrikaans magtig is nie. Tans is hulle by ŉ ander primêre skool op Matjieskloof, naby Springbok. “Ons het reeds met hierdie kantoor vergader, maar daar het nie veel positiewe terugvoering gekom nie. Ons wag egter dat hulle binne 14 dae op ons ingediende memorandum reageer.” Volgens haar doen die hoofkantoor in Kimberley ook nie veel nie om na hul griewe te luister nie en sal hulle nie ophou om vir hulle kinders se regte te baklei nie. Daar is sowat 120 ouers wat hulle verteenwoordig, maar hulle veg ook vir bruin en wit ouers wie se kinders graag in Engels onderrig wil word, beklemtoon sy. Laerskool Matjieskloof. Foto: Isaac Cloete Die hoofsaaklik swart ouers, saam met ander bevolkingsgroepe, betoog tans elke dag tussen 13:00 en 14:00 voor die kantoor van die onderwysdepartement op Springbok. ŉ Ander ouer, Thapelo Sekia, meen dat Engelse onderrig by die meeste skole hier ingebring moet word, omdat die bou van ŉ nuwe Engelse skool te lank sal neem. Hy reken verder ook dat die regering weg moet doen om groepe volgens ras op hulle vorms te klassifiseer. “Dit is tans vreedsaam, maar ons beoog om dit te verskerp as daar nie gou positiewe oplossings kom nie.” Johan Sadie, skoolhoof van PSS, het aan Maroela Media gesê dat hy net op indiwiduele skrywes of bewerings kan reageer. Hy het reeds begin om ŉ skrywe aan die kringbestuurder op Springbok te rig.